b'\n_START_ARTICLE_\nArne Helander\n_START_PARAGRAPH_\nArne Vilhelm Benjamin Helander (21. lokakuuta 1901 Kurkijoki \xe2\x80\x93 8. kes\xc3\xa4kuuta 1994 Helsinki) oli suomalainen arkkitehti._NEWLINE_Helander kirjoitti ylioppilaaksi vuonna 1919 Helsingin Suomalaisesta Yhteiskoulusta ja valmistui 1925 arkkitehdiksi Teknillisest\xc3\xa4 korkeakoulusta. H\xc3\xa4nen enonsa oli arkkitehti, professori Armas Lindgren, jonka toimistossa h\xc3\xa4n harjoitteli opiskeluaikanaan. _NEWLINE_H\xc3\xa4n kuului arkkitehtisukupolveen, joka sai klassisen koulutuksen, koki funktionalismin l\xc3\xa4pimurron ja oli mukana sodanj\xc3\xa4lkeisesn Suomen j\xc3\xa4lleenrakentamisessa._NEWLINE_Valmistuttuaan arkkitehdiksi h\xc3\xa4n ty\xc3\xb6skenteli 1925\xe2\x80\x931928 Puolustusministeri\xc3\xb6ss\xc3\xa4, miss\xc3\xa4 h\xc3\xa4n suunnitteli muun muassa lentoasemia ja upseerien asuintaloja. T\xc3\xa4m\xc3\xa4n j\xc3\xa4lkeen h\xc3\xa4n ty\xc3\xb6skenteli P. E. Blomstedtin toimistossa, jossa h\xc3\xa4n muun muassa osallistui entisen Liittopankin ja Helsingin suomalaisen s\xc3\xa4\xc3\xa4st\xc3\xb6pankin liiketalojen suunnitteluun._NEWLINE_H\xc3\xa4n osallistui 1920-luvun lopulla ja 1930-luvulla moniin arkkitehtikilpailuihin Georg J\xc3\xa4gerroosin kanssa._NEWLINE_Ty\xc3\xb6skennelty\xc3\xa4\xc3\xa4n arkkitehti Bertel Liljequistin yhti\xc3\xb6kumppanina 1930- ja 1940-luvuilla h\xc3\xa4n perusti oman arkkitehtitoimiston 1948 ja ty\xc3\xb6skenteli siell\xc3\xa4 1970-luvulle asti._NEWLINE_Helander keskittyi tehtaiden ja niiden asuntoalueiden suunnitteluun. H\xc3\xa4n vastasi Kymi-yhti\xc3\xb6n rakennussuunnittelusta, jolloin h\xc3\xa4n suunnitteli Voikkaan paperitehtaan ja Kuusankoski Oy:n teollisuusymp\xc3\xa4rist\xc3\xb6jen rakennuksia._NEWLINE_Liljequistin kanssa ty\xc3\xb6skennelless\xc3\xa4\xc3\xa4n h\xc3\xa4n oli mukana muun muassa Paavalinkirkon ja Helsingin kaupungin teurastamon suunnittelussa. H\xc3\xa4n suunnitteli lis\xc3\xa4ksi 1950-luvulla kerrostaloja Helsingin Roihuvuoreen ja Herttoniemeen. _NEWLINE_H\xc3\xa4n asui Kulosaaressa, joka oli itsen\xc3\xa4inen kunta vuoden 1946 alussa tapahtuneeseen alueliitokseen saakka. H\xc3\xa4n omistautui Kulosaaren kunnan luottamusteht\xc3\xa4ville ja oli Kulosaaren rakennustarkastajana. H\xc3\xa4n my\xc3\xb6s osallistui Kulosaaren seurakunnan ty\xc3\xb6h\xc3\xb6n sek\xc3\xa4 arkkitehtina ett\xc3\xa4 luottamusteht\xc3\xa4viss\xc3\xa4._NEWLINE_H\xc3\xa4net on haudattu Kulosaaren hautausmaalle.'